Signe Riisalo		
Sotsiaalministeerium	
	
 	19.03.2025 nr 1-12/380 - 1	
signe.riisalo@sm.ee 		

	

Vabariigi Valitsuse seisukoht Tallinna haiglavõrgu investeeringute osas		

Lugupeetud sotsiaalkaitseminister Signe Riisalo	

Pöördun Teie poole seoses muutustega Vabariigi Valitsuse koosseisus ning sellest tulenevate võimalike mõjudega Vabariigi Valitsuse ja Tallinna linna läbirääkimistele Tallinna haiglavõrgu küsimuses.

Vabariigi Valitsus on heaks kiitnud korralduse „Haiglavõrgu arengusuunad aastaks 2040“, milles on välja toodud haiglavõrgu taristu investeeringute vajadus. Arvestades, et taristuinvesteeringu vajadus on ligikaudu 1,8 miljardit eurot, on arengusuundades eraldi välja toodud, et esmajärjekorras on vaja ajakohastada psühhiaatriateenuse osutamisega seotud taristud ja planeeritava Tallinna ühendhaigla taristut.

Alates 2024. aasta suvest on Sotsiaalministeeriumi ja Tallinna linna vahel moodustatud töörühm, mis on välja töötanud tegevuskava riigile ja linnale kuuluvate haiglate ühendamiseks ning Tallinna uue meditsiinilinnaku rahastamise küsimuses. 

Ehkki eriarstiabi ei ole kohaliku omavalitsuse kohustuslik ülesanne, mõistame et Tallinnal on Eesti tervishoiusüsteemis oluline roll.  Tallinna haiglad osutavad ligikaudu poole eriarstiabist ja seal töötab sama suur osa tervishoiutöötajatest. Seetõttu mõjutavad kõik piirkonnas tehtavad muudatused oluliselt kogu riigi tervishoiusüsteemi.

Tallinna linna seisukoht alates kõneluste alustamisest on olnud, et linnale kuuluvate Ida-Tallinna Keskhaigla, Lääne-Tallinna Keskhaigla ning Tallinna Lastehaigla liitmine PERH-iga üheks asutuseks eeldab riigi poolset rahastust uue meditsiinilinnaku rajamiseks. Paraku ei ole Vabariigi Valitsus tänase päevani antud küsimust arutanud ning vastavat otsust langetanud.

Ülaltoodust lähtuvalt palun Teie seisukohta, kas seoses muudatustega Vabariigi Valitsuse koosseisus on riigil jätkuvalt soov haiglate konsolideerimiste kõnelustega edasi liikuda. Lisaks rõhutan, et Tallinna linna ja Eesti tervishoiusüsteemi huvides on oluline saavutada võimalikult kiiresti selgus riigi valmidusest panustada Tallinna uue meditsiinilinnaku rajamisse, mistõttu teen ettepaneku, et Vabariigi Valitsus arutaks antud küsimust esimesel võimalusel.

	
Lugupidamisega	

	
	
(allkirjastatud digitaalselt)	
Karl Sander Kase	
abilinnapea